CELEX: 32021R1785
Language: da
Date: 2021-10-08 00:00:00
Title: Kommissionens gennemførelsesforordning (EU) 2021/1785 af 8. oktober 2021 om berigtigelse af gennemførelsesforordning (EU) 2020/600 for så vidt angår en fravigelse af gennemførelsesforordning (EU) 2016/1150 med hensyn til ændringer af nationale støtteprogrammer for vinsektoren

11.10.2021   
               
               
                  DA
               
               
                  Den Europæiske Unions Tidende
               
               
                  L 359/98
               
            
         KOMMISSIONENS GENNEMFØRELSESFORORDNING (EU) 2021/1785
         af 8. oktober 2021
         om berigtigelse af gennemførelsesforordning (EU) 2020/600 for så vidt angår en fravigelse af gennemførelsesforordning (EU) 2016/1150 med hensyn til ændringer af nationale støtteprogrammer for vinsektoren
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1), særlig artikel 54, litra a), og
         ud fra følgende betragtninger:
         
                     (1)
                  
                  
                     Ved Kommissionens gennemførelsesforordning (EU) 2020/600 (2) blev der indført en række fravigelser fra eksisterende bestemmelser i bl.a. vinsektoren med det formål at yde støtte til vinproducenterne, så de bedre kan imødegå virkningerne af covid-19-pandemien. Navnlig fik medlemsstaterne mulighed for midlertidigt at fravige artikel 2, stk. 1, i Kommissionens gennemførelsesforordning (EU) 2016/1150 (3) for at ændre deres nationale støtteprogrammer for vinsektoren, når det er nødvendigt i relation til de foranstaltninger, der er nævnt i artikel 45, stk. 1, litra a), og artikel 46-52 i forordning (EU) nr. 1308/2013.
                  
               
                     (2)
                  
                  
                     Denne fleksibilitet havde til formål at sætte medlemsstaterne i stand til at reagere hurtigt på de ekstraordinære omstændigheder, som covid-19-pandemien har medført, og forelægge ændringer af deres nationale støtteprogrammer så tidligt, som det skønnes nødvendigt. Den bagvedliggende årsag hertil var, at medlemsstaterne måtte gives mulighed for at tilpasse allerede indførte foranstaltninger hyppigere, men også, jf. 6. betragtning i gennemførelsesforordning (EU) 2020/600, at indføje yderligere foranstaltninger i deres nationale støtteprogrammer umiddelbart efter nævnte forordnings ikrafttræden frem for at skulle vente til næste frist for forelæggelse af ændringer.
                  
               
                     (3)
                  
                  
                     Ud over foranstaltningerne i artikel 45, stk. 1, litra a), og artikel 46-52 i forordning (EU) nr. 1308/2013 fik medlemsstaterne mulighed for i deres nationale støtteprogrammer også at indføje de ekstraordinære midlertidige foranstaltninger »krisedestillation af vin« og »støtte til kriseoplagring af vin«, jf. henholdsvis artikel 3 og 4 i Kommissionens delegerede forordning (EU) 2020/592 (4). På grund af en utilsigtet udeladelse blev disse to ekstraordinære foranstaltninger imidlertid ikke nævnt udtrykkeligt blandt de foranstaltninger, der er opført i artikel 2, stk. 1, i gennemførelsesforordning (EU) 2020/600.
                  
               
                     (4)
                  
                  
                     Det fremgår klart af artikel 3, stk. 9, og artikel 4, stk. 8, i delegeret forordning (EU) 2020/592, at artikel 2 i gennemførelsesforordning (EU) 2016/1150 finder tilsvarende anvendelse på henholdsvis foranstaltningerne »krisedestillation af vin« og »støtte til kriseoplagring af vin«. Disse bestemmelser har til formål at sikre, at de ekstraordinære foranstaltninger så vidt muligt følger de regler, der gælder for foranstaltningerne i forordning (EU) nr. 1308/2013. Artikel 2, stk. 1, i gennemførelsesforordning (EU) 2020/600 fraviger dog midlertidigt artikel 2, stk. 1, i gennemførelsesforordning (EU) 2016/1150, idet det tillades medlemsstaterne at indføje eller ændre foranstaltninger i deres nationale støtteprogrammer, når det er nødvendigt. For at sikre, at de ekstraordinære foranstaltninger gennemføres på samme måde som enhver anden eksisterende støtteforanstaltning, finder artikel 2, stk. 1, i gennemførelsesforordning (EU) 2020/600 derfor også anvendelse på »krisedestillation af vin« og »støtte til kriseoplagring af vin«. Dette bør præciseres, ved at der indføjes en udtrykkelig henvisning til disse to ekstraordinære foranstaltninger.
                  
               
                     (5)
                  
                  
                     Det må desuden understreges, at det ville have været i strid med selve formålet med disse foranstaltninger, dvs. at yde hurtig hjælp til vinmarkedet i krisetider, hvis »krisedestillation af vin« og »støtte til kriseoplagring af vin« ikke skulle være omfattet af anvendelsesområdet for artikel 2, stk. 1, i gennemførelsesforordning (EU) 2020/600. Forhindres medlemsstaterne i at indføre ændringer i deres nationale støtteprogrammer specifikt for disse to foranstaltninger, samtidig med at de gives mulighed for at indføre ændringer for andre foranstaltningers vedkommende, ville dette stride mod den klare hensigt om at give medlemsstaterne mulighed for at anvende disse foranstaltninger så tidligt og så ofte, som det er nødvendigt.
                  
               
                     (6)
                  
                  
                     Gennemførelsesforordning (EU) 2020/600 bør derfor berigtiges.
                  
               
                     (7)
                  
                  
                     For at undgå en ugunstig behandling af de medlemsstater, der i regnskabsåret 2020 indførte ændringer af deres nationale støtteprogrammer vedrørende de ekstraordinære foranstaltninger, der er fastsat i artikel 3 og 4 i delegeret forordning (EU) 2020/592, bør nærværende forordning anvendes med tilbagevirkende kraft fra datoen for ikrafttrædelsen af gennemførelsesforordning (EU) 2020/600.
                  
               
                     (8)
                  
                  
                     Foranstaltningerne i denne forordning er i overensstemmelse med udtalelse fra Komitéen for den Fælles Markedsordning for Landbrugsprodukter —
                  
               VEDTAGET DENNE FORORDNING:
         
            Artikel 1
            Berigtigelse af gennemførelsesforordning (EU) 2020/600
            Artikel 2, stk. 1, i gennemførelsesforordning (EU) 2020/600 affattes således:
            
               
                  »1.   Uanset artikel 2, stk. 1, i gennemførelsesforordning (EU) 2016/1150 kan medlemsstaterne med henblik på de foranstaltninger, der er nævnt i artikel 45, stk. 1, litra a), og i artikel 46-52 i forordning (EU) nr. 1308/2013 samt artikel 3 og 4 i Kommissionens delegerede forordning (EU) 2020/592 (*1), når det er nødvendigt i regnskabsåret 2020, men dog senest den 15. oktober 2020, indføre ændringer i deres nationale støtteprogrammer for vinsektoren, jf. artikel 41, stk. 5, i forordning (EU) nr. 1308/2013.
               
            
         
         
            Artikel 2
            Ikrafttræden og anvendelse
            Denne forordning træder i kraft på dagen for offentliggørelsen i Den Europæiske Unions Tidende.
            Den anvendes fra den 4. maj 2020.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 8. oktober 2021.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 347 af 20.12.2013, s. 671.
         
            (2)  Kommissionens gennemførelsesforordning (EU) 2020/600 af 30. april 2020 om fravigelse af gennemførelsesforordning (EU) 2017/892, gennemførelsesforordning (EU) 2016/1150, gennemførelsesforordning (EU) nr. 615/2014, gennemførelsesforordning (EU) 2015/1368 og gennemførelsesforordning (EU) 2017/39 for så vidt angår foranstaltninger til afhjælpning af den krise, som covid-19-pandemien har forårsaget (EUT L 140 af 4.5.2020, s. 40).
         
            (3)  Kommissionens gennemførelsesforordning (EU) 2016/1150 af 15. april 2016 om fastlæggelse af regler for anvendelsen af Europa-Parlamentets og Rådets forordning (EU) nr. 1308/2013 for så vidt angår de nationale støtteprogrammer for vinsektoren (EUT L 190 af 15.7.2016, s. 23).
         
            (4)  Kommissionens delegerede forordning (EU) 2020/592 af 30. april 2020 om midlertidige ekstraordinære foranstaltninger, der fraviger visse bestemmelser i Europa-Parlamentets og Rådets forordning (EU) nr. 1308/2013 for at afhjælpe markedsforstyrrelser i frugt- og grøntsagssektoren og vinsektoren som følge af covid-19-pandemien og foranstaltningerne i den forbindelse (EUT L 140 af 4.5.2020, s. 6).